text: Politiet skal undersøge læk af fortrolige oplysninger
  23 december 2011 kl. 12.03
  Billund Kommune indgiver politi-anmeldelse om læk af fortrolige oplysninger i forbindelse med byrådets behandling af personalesag mod børne- og kulturdirektør Erik Holm.
  - Vi skulle torsdag aften, den 22. december 2011, behandle en lukket personsag, men måtte konstatere at den fortrolige rapport som skulle gennemgås på mødet, var lækket til en journalist, og at der var citeret fra rapporten i avisen inden mødet, siger borgmester Ib Kristensen.
  Det er ikke første gang, at fortrolige oplysninger fra lukkede møder har været at finde i pressen, men denne gang er sagen endnu mere alvorlig.
  - Der er tale om en personsag, hvor vi har en skærpet tavshedspligt, og vi var i Økonomiudvalget helt enige i, at vi simpelthen ikke vil acceptere at nogen bryder deres tavshedspligt, siger Ib Kristensen.
  Økonomiudvalget i Billund Kommune har på den baggrund besluttet, at de vil indgive politianmeldelse for overtrædelse af forvaltningslovens § 27, som er brud på tavshedspligten.
  